कोरोनो वायरस के खतरों के बीच खेल मंत्रालय ने ये साफ कर दिया है कि अगर देश में किसी भी खेल का आयोजन कराना है तो उसे बंद दरवाजे के बीच ही कराना होगा. सरकार के इस फैसले के बाद अब यह साफ हो चुका है कि BCCI अगर IPL का आयोजन करता है, तो उसे इस टूर्नामेंट को दर्शकों के बिना ही आयोजित करना होगा और ऐसे में यह टूर्नामेंट अब बंद दरवाजे के बीच खेला जा सकता है.
खेल सचिव राधे श्याम जुलानिया ने आईएएनएस से बातचीत में साफ कर दिया है कि अगर कोई खेल है, जिसे टाला नहीं जा सकता है, तो उसे बंद दरवाजे के बीच आयोजित करना चाहिए और यह सुनिश्चित करना चाहिए कि इसमें दर्शक न आएं. खेल सचिव ने कहा, "बीसीसीआई सहित सभी राष्ट्रीय संघों से कहा गया है कि वे स्वास्थ्य मंत्रालय द्वारा जारी दिशा-निर्देशों और सलाह का पालन करें. हमने उन्हें किसी भी सार्वजनिक सभा से बचने के लिए भी कहा है और अगर कोई खेल टूर्नामेंट का आयोजन होना है, तो उसे बंद दरवाजे के बीच खाली स्टेडियम में किया जाना चाहिए."
उन्होंने कहा, "यह राज्य सरकार के ऊपर है, जिसे दर्शकों का प्रबंधन करना है और उनके पास इसे रोकने के लिए महामारी रोग अधिनियम (1897 की महामारी अधिनियम) के तहत शक्ति प्राप्त है. यदि इसे (टूर्नामेंट को) टाला नहीं जा सकता है तो इसे दर्शकों के बिना ही बंद दरवाजे के बीच आयोजित करना चाहिए." सरकार के इस निर्देश के अब यह साफ है कि बीसीसीआई अगर आईपीएल का आयोजन करता है, तो उसे इसे बंद दरवाजे के बीच कराना होगा. इस मामले में जब बीसीसीआई अधिकारी से संपर्क किया गया, तो उन्होंने कहा कि उन्हें भी सरकार के फैसले का पालन करने की जरूरत है.
अधिकारी ने आईएएनएस से कहा, "बीसीसीआई खेल, अपने खिलाड़ियों, प्रशंसकों और लीग के हित में सर्वश्रेष्ठ संभव कदम उठाएगा. परिस्थितियां तेजी से बदल रही हैं और बोर्ड का वास्तव में इस स्थिति पर नियंत्रण नहीं है. आईपीएल कार्यकारी परिषद की मुंबई में शनिवार को बैठक होनी है. उस बैठक में परिषद को केंद्र सरकार द्वारा दिए गए निर्देशों को ध्यान में रखते हुए एक फैसला करना है."
भारत और ऑस्ट्रेलिया के बीच 8 मार्च को मेलबर्न क्रिकेट ग्राउंड पर खेले गए महिला टी20 वर्ल्ड कप के फाइनल मुकाबले में मौजूद एक दर्शक को कोरोना वायरस का पॉजीटिव पाया गया है. मेलबर्न क्रिकेट ग्राउंड के मैनेजमेंट ने इस बात की पुष्टि की है. बता दें कि इस मैच को देखने के लिए 86174 लोग पहुंचे थे.
MCG द्वारा जारी किए गए बयान में कहा गया है कि जो लोग N42 स्टैंड में बैठे थे वो अपनी हाइजीन का खयाल रखें. साथ ही ये भी कहा गया है कि अगर उन्हें फ्लू के कोई लक्षण दिखते हैं तो वो तुंरत डॉक्टर को बताएं. ऑस्ट्रेलियाई सरकार ने 27 ऐसी जगहों पर लोगों को जाने से मना किया किया है जहां कोरोना वायरस के मरीज मिले हैं.
मेलबर्न क्रिकेट स्टेडियम के मैनेजमेंट ने बताया, "मेलबर्न क्रिकेट क्लब को जानकारी मिली है कि आईसीसी महिला टी20 वर्ल्ड कप फाइनल में आया एक दर्शक कोरोना वायरस पॉजिटिव पाया गया है. वह दर्शक एमसीजी के उत्तरी स्टैंड की दूसरी मंजिल की N42 सीट पर बैठा था. स्वास्थ्य विभाग ने संबंधित व्यक्ति की जांच की थी. विभाग ने बताया कि पीड़ित से उसके आसपास के लोगों को कोरोना वायरस होने की आशंका कम है. ऐसे में N42 सीट के आसपास बैठे लोगों को डरने की जरूरत नहीं है."
जैसे जैसे दुनिया के हर कोने से COVID-19 के बढ़ते असर की खबरें सामने आ रही हैं ,वैसे वैसे आईपीएल की तारीख नजदीक आती जा रही है. बात साफ है कि जब खास जरूरत में ही यात्रा की सलाह दी जा रही है, सरकार ने 15 अप्रैल तक वीजा रद्द कर दिए हैं, भीड़ को इकट्ठा होने से रोका जा रहा है, यहां तक कि एक-दूसरे से मिलने के तरीके में भी तरह-तरह की रोक है तो भला कैसे आईपीएल के मैचों के लिए हजारों की भीड़ के इकट्ठा होने को सही कह दें?
इसलिए आईपीएल शुरू होने में बचे घंटे कम हो रहे हैं तो आईपीएल खेलने का विरोध बढ़ रहा है. दलील एक ही है - जान माल से जरूरी तो नहीं आईपीएल. आईपीएल कोई ऐसा आयोजन तो नहीं जिसके बिना भारत देश ही रूक जाए.
तो क्या करें? कर्नाटक सरकार ने केंद्र से सलाह मांगी है कि बैंगलुरू में आईपीएल के मैच होने दें या नहीं? मद्रास हाई कोर्ट में एक एडवोकेट ने पीआईएल दाखिल की है और सीधे केंद्र सरकार से अपील की है कि यह देश का मामला है और वे आईपीएल को इस साल न खेलने का आदेश दें. उधर महाराष्ट्र राज्य सरकार का कहना है कि उनके राज्य में आईपीएल मैच सिर्फ इसी शर्त पर हो सकते हैं कि स्टेडियम में दर्शक न हों. कई देशों में खाली पड़े स्टेडियम में फुटबॉल मैच के खेलने और अन्य खेल आयोजन की खबरें आ रही हैं. अभी तो अन्य राज्य चुप हैं क्योंकि वे महाराष्ट्र और कर्नाटक में उठी आवाज के जवाब का इंतजार कर रहे हैं पर जो भी हुआ उसका असर उन पर भी होगा.
उधर भारत सरकार ने विदेशियों के वीजा रद्द कर दिए हैं 15 अप्रैल तक. सिर्फ खास मामलों में ही विदेशी भारत आ सकते हैं. आईपीएल के लिए विदेशी खिलाड़ियों का भारत आना अभी शुरू नहीं हुआ है और ज्यादातर का आना इसी प्रतिबंध की तारीख के बीच में आता है. तो क्या विदेशी खिलाड़ियों के बिना खेलेंगे आईपीएल मैच? फ्रैंचाइज़ी विदेशी खिलाड़ियों के बिना भी टीम बना लेंगी पर ये तय है कि हर टीम का संतुलन बिगड़ेगा क्योंकि कई टीमों ने खास जगह भरने के लिए विदेशी खिलाड़ी लिए हैं. आकर्षण की तो बात ही छोड़ दो.
तो क्या इन हालात में ऐसा लगता है कि आईपीएल खेल पाएंगे? आईपीएल भले ही एक क्रिकेट टूर्नामेंट है, वास्तव में शुद्ध व्यापार है. हर एक्शन पैसे से जुड़ा है. अगर दर्शक स्टेडियम नहीं आएंगे तो फ्रैंचाइज़ी के पैसे कैसे वसूल होंगे क्योंकि गेट मनी उनकी होती है. वे मेजबान एसोसिएशन को मैच के आयोजन की फीस कैसे देंगे? मजे की बात ये है कि इस सीजन में प्रति मैच आयोजन फीस 30 लाख रूपए से बढ़ाकर 50 लाख रूपए हो गई है. अगर स्टेडियम में दर्शक नहीं होंगे तो स्टेडियम में विज्ञापन बोर्ड लगाने या अन्य प्रोमोशन करने वालों का क्या होगा? किसी भी मैच के आपातकाल की हालत में रद्द होने का खतरा लगातार मंडराता रहेगा.
क्या आईपीएल को सिर्फ टेलीविजन का टूर्नामेंट बनाकर खेल सकते हैं? ये संभव है पर ब्रॉडकास्ट में भी मैच का जोश तभी नजर आता है जब स्टेडियम में बैठे दर्शक शोर करते हैं. क्या ऐसे में ब्रॉडकास्टर वह तय रकम बोर्ड को दे पाएगा जो कांट्रेक्ट में है? अगर आईपीएल को स्थगित करते हैं तो आगे के क्रिकेट केलेंडर में आईपीएल के लिए लगभग दो महीने मिलना असंभव सी बात है.
हर किसी ने आईपीएल मैचों के लिए ली इंश्योरेंस पॉलिसी की बारीक शर्तों को पढ़ना शुरू कर दिया है. आईपीएल की तैयारी के नाम पर ही बहुत सा पैसा खर्च हो गया है. इसलिए जब 13 मार्च को आईपीएल गवर्निंग काउंसिल अपनी मीटिंग में आईपीएल की चर्चा करेगी तो उनके सामने मुश्किल सवाल ज्यादा होंगे और जवाब कम. वे भी सरकार की तरफ देखेंगे.
टूर में 3 में से 2 सीरीज में बुरी तरह हार की वजह पूरी तरह समझ ही रहे थे कि एक और सीरीज सामने आ गई. दक्षिण अफ्रीका की टीम तीन वनडे की सीरीज खेलने भारत में है और 12 मार्च को धर्मशाला में सीरीज का पहला वनडे खेलना है.
कागज पर और रैंकिंग के हिसाब से मैन इन ब्लू का पलड़ा भारी है. इसके अतिरिक्त अपनी पिचों और जाने पहचाने मौसम में खेलने का फायदा मिलेगा. साथ में टीम के संतुलन को इस बात से फायदा मिलेगा कि खराब फिटनैस की लंबी छुट्टी के बाद हार्दिक पांड्या, शिखर धवन और भुवनेश्वर कुमार लौट रहे हैं. ये वास्तव में कितने फिट हैं इस बात की कोई गांरटी नहीं.‘वापसी के लिए मैच प्रेक्टिस जरूरी’ जैसी परंपरा की धज्जियां उड़ती हैं अब.
ये कितनी जरूरी है, ये इशांत शर्मा को जल्दबाजी में टेस्ट सीरीज के लिए न्यूजीलैंड भेजने की मिसाल से समझ आ जाएगा. पांड्या, शिखर और भुवनेश्वर मुंबई में डीवाई पाटिल टी 20 टूर्नामेंट में खेले जरूर पर ये मैच उनकी फिटनेस और फार्म का सही पैमाना नहीं. खास बात ये कि रोहित शर्मा अभी भी टीम में नहीं लौटे और मोहम्मद शमी बाहर हो गए. इसका मतलब टीम के सही संतुलन के लिए जरूरी दो खास खिलाड़ी टीम में नहीं हैं.
जो टीम में हैं उनकी क्या हालत है? जब न्यूजीलैंड टूर शुरू होते ही विराट कोहली ने भारत के क्रिकेटरों पर बढ़ते वर्कलोड का जिक्र किया था तो लगभग सभी बोर्ड से जुड़े अधिकारी उनके पीछे पड़ गए थे. दलील थी कि खुद न्यूजीलैंड टूर के प्रोग्राम पर सहमति देने के बाद अब शिकायत क्यों? सच ये है कि न्यूजीलैंड में खराब प्रदर्शन में ‘थकान’ के फैक्टर को नजर अंदाज नहीं कर सकते. लगातार सूटकेस पैककर इधर-उधर भागते क्रिकेटर क्या थकान की शिकायत नहीं कर सकते?
इसमें कोई शक नहीं कि थकान में लगातार मैच खेलने के लिए कहने के मुद्दे का योगदान है तो खिलाड़ियों का अपना ‘लालच’ भी छिपा है. सुनील गावस्कर ने ठीक लिखा कि कोई भी खिलाड़ी थकान की वजह से आईपीएल में खेलने से इंकार नहीं करेगा. आईपीएल शुरू होने के समय सभी चोटिल की लिस्ट से बाहर आ चुके होंगे और ‘मैच फिट’ होंगे.
न्यूजीलैंड में आखिरी वनडे 11 फरवरी को था और टेस्ट मैच का आखिरी दिन 4 मार्च था. जो वहां से लौटे, उसके बाद उन्होंने क्या किया? विराट कोहली की मिसाल लेते हैं. न्यूजीलैंड में उनकी खराब फार्म में उनकी थकावट का बहुत बड़ा योगदान था. बोर्ड की बीच बीच में किसी सीरीज से ‘आराम’ की तकनीक बहुत असरदार नहीं है. लंबी छुट्टी चाहिए ताकि न सिर्फ शरीर को, दिमाग को भी आराम मिले.
अगर न्यूजीलैंड से लौटने से वनडे सीरीज के लिए धर्मशाला पहुंचने के बीच का विराट कोहली का प्रोग्राम देखें तो पता लगता है कि उनके हर दिन की पहले से ‘बुकिंग’ थी और वे अपने व्यापारिक कांट्रेक्ट की जरूरतों को पूरा करते रहे. हर दिन कुछ न कुछ ‘बेच’ रहे थे, शूटिंग कर रहे थे. तो आराम कहां मिला ? भारतीय बोर्ड बहरहाल इसे रोक नहीं सकता.
हां, बोर्ड यह जरूर कर सकता है कि मैच की गिनती पर नजर रखें. रोहित शर्मा या हार्दिक के लगातार खेलने से क्या फायदा हुआ? आखिर में वे कई महीने के लिए बाहर हो गए. इसी दक्षिण अफ्रीका टीम का प्रोग्राम प्रेरणा बन सकता है. पैसा कमाने के चक्कर में, भारत में सीरीज के बाद वे पाकिस्तान में तीन टी 20 की सीरीज खेलने वाले थे. आखिर में ‘वर्कलोड’ की वजह से इंकार किया. खिलाड़ी भी कितना खेलेंगे? अब भी भारत के क्रिकेटर अपने अपने शहर से धर्मशाला गए और वहां से शुरू कर लखनऊ और कोलकाता जाएंगे. ये भी तो थकान है. इसके बाद आईपीएल सामने है.
टीम इंडिया लगातार पांच अंतरराष्ट्रीय मुकाबले (तीन ODI और दो टेस्ट) हारने के बाद 12 मार्च को धर्मशाला में दक्षिण अफ्रीका का सामना करेगी. कप्तानी विराट कोहली के साथ ही टीम इंडिया भी लंबे समय बाद बुरे दौर से गुजर रही है. हालांकि भारतीय टीम से वैसी ही उम्मीद होगी जैसा कि कप्तान कोहली और कोच रवि शास्त्री कहते आए आएं हैं कि उनकी टीम पिछली असफलताओं के बारे में न सोचकर प्रक्रिया पर ध्यान देगी. भारतीय टीम न्यूजीलैंड के दौरे को भुलाकर दक्षिण अफ्रीका के खिलाफ बुधवार से बेहतर करने की उम्मीद के साथ उतरेगी.
घरेलू परिस्थितियों का फायदा मिलने के साथ ही मेजबान टीम इंडिया के लिए एक और अच्छी बात ये है कि शिखर धवन, हार्दिक पांड्या और भुवनेश्वर कुमार टीम में वापसी कर रहे हैं. चोट के चलते तीनों ही खिलाड़ी कुछ समय से टीम से बाहर चल रहे थे. लेकिन तीनों ही खिलाड़ियों ने हाल में हुए डीवाई पाटिल टी20 टूर्नामेंट में अपनी फिटनेस साबित की.
तीनों के वापसी से जहां टीम इंडिया को मजबूती मिली है, वहीं चयन को लेकर विराट कोहली की सिरदर्दी बढ़ने वाली है. सलामी बल्लेबाज व टीम के उपकप्तान रोहित शर्मा भी टीम का हिस्सा नहीं हैं. ऐसे में कौन ओपनिंग करेगा, कौन से तेज गेंदबाज टीम में जगह बनाएंगे और पांड्या किसकी जगह टीम में शामिल किए जाएंगे- ये सवाल कप्तान कोहली को परेशान कर रहे होंगे.
पिछले मुकाबलों के हिसाब से देखें तो शिखर धवन के साथ पृथ्वी शॉ ओपनिंग कर सकते हैं. तीसरे पर विराट कोहली, चौथे पर श्रेयस अय्यर और पांचवें पर लोकेश राहुल की जगह पक्की है. छठे नंबर से मनीष पांडे का पत्ता कट सकता है और उनकी जगह हार्दिक पांड्या टीम का हिस्सा हो सकते हैं. जडेजा दूसरे ऑल-राउंडर के रूप में टीम में शामिल किये जा सकते हैं. वहीं भुवनेश्वर कुमार, नवदीप सैनी और जसप्रीत बुमराह तीन तेज गेंदबाज टीम में शामिल होने के दावेदार हैं. जडेजा के अलावा युजवेंद्र चहल दूसरे स्पिन ऑप्शन हो सकते हैं.
भारत की संभावित प्लेइंग-XI: शिखर धवन, पृथ्वी शॉ, विराट कोहली, श्रेयस अय्यर, केएल राहुल, हार्दिक पांड्या, रवींद्र जडेजा, भुवनेश्वर कुमार, नवदीप सैनी, जसप्रीत बुमराह और युजवेंद्र चहल.
इस प्रकार हैं टीमें-
भारत: विराट कोहली (कप्तान), शिखर धवन, पृथ्वी साव, केएल राहुल, मनीष पांडे, श्रेयस अय्यर, ऋषभ पंत, हार्दिक पंड्या, रविंद्र जडेजा, भुवनेश्वर कुमार, युजवेंद्र चहल, जसप्रीत बुमराह, शुभमन गिल, नवदीप सैनी और कुलदीप यादव.
साउथ अफ्रीका: क्विंटन डिकाक (कप्तान), तेम्बा बावुमा, रेसी वान डेर डुसेन, फाफ डु प्लेसिस, काइल वेरीने, हेनरिक क्लासेन, जेनमैन मलान, डेविड मिलर, जान-जान स्मट्स, एंडिले फेहलुकवायो, लुंगी एनगिडी, लूथो सिपामला, एनरिक नोर्टजे, ब्युरोन हेंड्रिक्स, जॉर्ज लिंडे और केशव महाराज.
भारतीय क्रिकेट टीम के तेज गेंदबाज भुवनेश्वर कुमार ने संकेत दिए हैं कि कोरोना वायरस के चलते भारतीय खिलाड़ी बॉल पर अपनी लार नहीं लगाएंगे. दुनिया नोवेल कोरोना वायरस की चपेट में हैं, ऐसे में क्रिकेट का खेल भी इससे प्रभावित होता दिख रहा है.
गेंद को चमकाने के लिए खिलाड़ी अपनी लार का इस्तेमाल कर गेंद को घिसते हैं, इससे गेंद हवा में लहराती है. लेकिन गेंद पर लार के इस्तेमाल से वायरस के आदान-प्रदान का खतरा भी बढ़ जाता है. ऐसे में धर्मशाला में गुरुवार को होने वाले मैच से पहले भुवनेश्वर कुमार ने बुधवार को जब मीडिया से बात करने आए तो उन्होंने संकेत दिए कि शायद टीम इंडिया के खिलाड़ी गेंद पर अपनी लार का इस्तेमाल न करें या इसे सीमित कर दें. हालांकि भुवनेश्वर ने यह भी साफ किया कि इस बात पर निर्णय डॉक्टरों की टीम के साथ आज होने वाली मीटिंग में होगा.
स्पोर्ट्स हर्निया की सर्जरी के बाद टीम में वापसी कर रहे तेज गेंदबाज ने कहा, "हमने अभी इस पर विचार किया है लेकिन मैं अभी यह नहीं कह सकता कि हम गेंद को चमकाने के लिए लार का इस्तेमाल नहीं करेंगे. अगर हमने गेंद नहीं चमकाई तो हमारी पिटाई भी हो सकती है और तब आप लोग कहेंगे कि हम अच्छी गेंदबाजी नहीं कर रहे हैं."
भुवनेश्वर ने माना कि इसका निर्णय डॉक्टर की सलाह के बाद होगा, उन्होंने कहा, "यह एक महत्वपूर्ण मुद्दा है और आज हमारी टीम मीटिंग है और इसमें हमें जो भी निर्देश मिलते हैं, हम जो भी बेहतर विकल्प अपना सकते हैं हम उन पर गौर करेंगे. यह सब टीम डॉक्टर्स की सलाह पर निर्भर करता है कि वे हमें क्या बता रहे हैं."
भारत में भी कोरोना वायरस के 60 से ज्यादा मामले सामने आ चुके हैं. भुवनेश्वर ने कहा, "इस मुश्किल घड़ी में हम सब हर जरूरी सावधानी बरत रहे हैं." भारत को गुरुवार को दक्षिण अफ्रीका के खिलाफ तीन मैच की सीरीज का पहला ODI मैच खेलना है.
अंतरराष्ट्रीय क्रिकेट से संन्यास ले चुके दक्षिण अफ्रीकी दिग्गज बल्लेबाज एबी डी विलियर्स की वापसी को पूर्व क्रिकेटर जॉन्टी रोड्स ने अपना समर्थन दिया है.जॉन्टी का कहना है कि अगर डी विलियर्स की वापसी से दक्षिण अफ्रीका की टीम के टी20 वर्ल्ड कप जीतने की संभावना बढ़ती है तो फिर उनकी वापसी जरूर होनी चाहिए. साथ ही जॉन्टी ने ये भी कहा कि संन्यास के बाद डी विलियर्स की वापसी से कुछ क्रिकेटरों को परेशानी भी होगी.
दक्षिण अफ्रीका का मुख्य कोच बनने के बाद से पूर्व क्रिकटर मार्क बाउचर कई बार इस बात की इच्छा जाहिर कर चुके हैं कि वह चाहते हैं कि एबी डी विलियर्स टीम में वापसी करें. बाउचर ने ये भी साफ किया है कि डी विलियर्स आने वाले आईपीएल के बाद अपनी वापसी पर फैलसा लें.
जॉन्टी रोड्स ने ESPNक्रिकइंफो से बातचीत के दौरान कहा, "एबी डी विलियर्स की अंतरराष्ट्रीय क्रिकेट में वापसी को लेकर मैं तो बेहद उत्साहित हूं, लेकिन उनके इस फैसले से कुछ मौजूदा क्रिकेटरों को निराशा हो सकती है. क्योंकि डी विलियर्स की वापसी का मतलब होगा कि वे क्रिकेटर जो अभी प्लेइंग XI का हिस्सा हैं, डी विलियर्स के आने के बाद टी20 वर्ल्ड कप में उन्हें बेंच पर बैठना होगा."
रोड्स ने आगे कहा, "डी विलियर्स की वापसी का फैसला बेहद रोचक होने वाला है क्योंकि यह एक मुश्किल फैसला है. आप चाहते हैं कि आपकी बेस्ट टीम खेले. लेकिन यह उस खिलाड़ी के लिए तब मुश्किल होगा, जिसे डी विलियर्स के आने से बाहर बैठना पड़ेगा. आप जानते हैं कि एबी बेहद खास खिलाड़ी हैं, तो आप उनके लिए एक उदाहरण रखना चाहते हैं कि उनके जैसा खिलाड़ी जो दक्षिण अफ्रीका के लिए फिलहाल नहीं खेल रहा है. मेरा मतबल हैं कि फिर आप उन्हें क्यों चुन रहे हैं."
जॉन्टी ने ये भी कहा कि उनको डी विलियर्स को वर्ल्ड कप में खेलते हुए देख कर अच्छा लगेगा. हालांकि पूर्व दक्षिण अफ्रीकी क्रिकेटर ने ये भी माना कि डी विलियर्स की वापसी से अच्छा उदाहरण सेट नहीं होगा.
मुंबई के डीवाई पाटिल स्टेडियम में मंगलवार को खेले गए टी20 मैच में इंडिया लेजेंड्स ने श्रीलंका लेजेंड्स की टीम को पांच विकेट से हरा दिया. श्रीलंका की ओर से दिए गए 139 रन के लक्ष्य को भारत ने 18.4 ओवर में हासिल कर लिया. भारत की इस जीत में इरफान पठान, मोहम्मद कैफ और मुनाफ पटेल का अहम रोल रहा. इंडिया लेजेंड्स ने अभी तक रोड सेफ्टी वर्ल्ड सीरीज में अपने दोनों मुकाबले जीते हैं.
इरफान पठान ने 31 गेंद में तीन छक्के और छह चौके की मदद से नाबाद 57 रन की शानदार पारी खेलकर भारत को जीत दिलाई. वहीं, कैफ ने 45 गेंद में तीन चौके और एक छक्के की मदद से 46 रन बनाकर उनका बखूबी साथ निभाया. भारतीय टीम के पूर्व बल्लेबाजी कोच संजय बांगर ने 18 रन की पारी खेली. एक छक्के के साथ मनप्रीत गोनी 11 रन बनाकर नाबाद लौटे. श्रीलंका ने एक समय भारत पर दबाव बना रखा था, लेकिन 18वें ओवर में पठान के दो छक्के, एक चौके और गोनी के एक छक्के की मदद से इंडिया ने इस ओवर में 26 रन बटोरे. यहीं से मैच भारत की झोली में आ गया.
सचिन तेंदुलकर और वीरेंद्र सहवाग की दिग्गज सलामी जोड़ी का जादू इस मैच में नहीं चल सका. सहवाग 3 रन बनाकर आउट हुए और सचिन अपना खाता भी नहीं खोल सके.
हालांकि इससे पहले इंडिया लेजंड्स टीम के कप्तान सचिन ने टॉस जीतकर श्रीलंका को पहले बल्लेबाजी के लिए आमंत्रित किया. तिलकरत्ने दिलशान (23 रन) और रोमेश कालुवितरना (21 रन) की सलामी जोड़ी ने श्रीलंका को अच्छी शुरुआत दी, लेकिन उसके बाद कोई भी बल्लेबाज ज्यादा देर क्रीज पर नहीं टिक सका. मुनाफ पटेल ने चार ओवर में चार खिलाड़ियों को पवेलियन का रास्ता दिखाया. वहीं, पूर्व तेज गेंदबाज जहीर खान, इरफान पठान, मनप्रीत गोनी औैर संजय बांगर के खाते में एक-एक विकेट रहे. प्रज्ञान ओझा को कोई सफलता नहीं मिली. इससे पहले 7 मार्च को खेले गए मुकाबले में भारत की इसी टीम ने वेस्टइंडीज की लेजंड टीम को 7 विकेट से हराया था.
ऑस्ट्रेलियाई क्रिकेट टीम के मुख्य कोच जस्टिन लैंगर का मानना है कि उनकी टीम को सीमित ओवर क्रिकेट में सफल होने के लिए पूर्व भारतीय कप्तान महेंद्र सिंह धोनी या फिर पूर्व ऑस्ट्रेलियाई क्रिकेटर माइकल बेवन जैसा फिनिशर चाहिए. ऑस्ट्रेलिया को न्यूजीलैंड के खिलाफ 13 मार्च से तीन मैच की ODI सीरीज खेलनी है. इससे पहले ऑस्ट्रेलिया को दक्षिण अफ्रीका के हाथों ODI सीरीज में 0-3 से क्लीन स्वीप का सामना करना पड़ा था. उससे पहले उसे भारत के हाथों भी ODI सीरीज में हार का सामना करना पड़ा था.
लैंगर ने माना कि उनकी टीम में एक फिनिशर की कमी है. उन्होंने कहा, "हम खुशकिस्मत रहे कि अतीत में हमारे पास माइक हसी या माइकल बेवन जैसे खिलाड़ी रहे हैं, जो बेहतरीन फिनिशर थे. एमएस धोनी को भी इसमें महारत हासिल है. जोस बटलर ने इंग्लैंड के लिए यह काम बखूबी किया है. ऑस्ट्रेलियाई टीम को इसकी जरूरत है. यह जगह अभी पक्की नहीं है और सभी के लिए मुकाबला खुला है."
बता दें कि धोनी ने पिछले साल इंग्लैंड में खेले गए वर्ल्ड कप के बाद से कोई भी मैच नहीं खेला है. इस साल ऑस्ट्रेलिया में अक्टूबर से शुरू होने वाले टी20 वर्ल्ड कप के लिए भारतीय टीम में दावेदारी पेश करने के लिए धोनी को आईपीएल में बेहतर प्रदर्शन करना होगा. 29 मार्च को आईपीएल 2020 का पहला मैच खेला जाएगा.
आईसीसी महिला टी20 विश्व कप के फाइनल में ऑस्ट्रेलिया ने भारत को 85 रन से हराकर मेहमानों के पहले खिताबी जीत के सपने को समाप्त कर दिया. कंगारुओं ने इस टूर्नामेंट के खिताब पर पांचवीं बार कब्ज़ा जमाया. 2020 से पहले ऑस्ट्रेलिया ने साल 2010, 2012, 2014 और 2018 में भी यह खिताब अपने नाम किया था. कंगारुओं ने अभी तक सात टी-20 विश्व कप में पांच बार खिताब अपने नाम किया है. वहीं, दूसरी तरफ टीम इंडिया ने रविवार को टी20 विश्व कप के फाइनल में पहली बार खेलते हुए हार का स्वाद चखा.
भारत की हार के बाद एक पाकिस्तानी फैन ने साल 2017 की आईसीसी चैंपियंस ट्रॉफी में भारत की हार को लेकर ट्वीट किया. पाक के इस फैन के ट्वीट पर दिग्गज क्रिकेट कमेंटेटर आकाश चोपड़ा ने करारा जवाब दिया. फैन ने ट्वीट करते हुए लिखा, "वैसा ही हुआ, जैसा चैंपियंस ट्रॉफी में हुआ था." मालूम हो कि इस टूर्नामेंट के फाइनल में भारत को पाकिस्तान के खिलाफ हार का सामना करना पड़ा था.
आकाश ने जवाब में लिखा, "उस फाइनल के बाद आपके टीम ने कितने नॉकआउट खेले हैं. महिला और पुरुष दोनों मिलाकर, जिनके घर शीशे के होते हैं वो लाइट जलाकर कपड़े नहीं बदलते, दोस्त ..." गौरतलब है कि आकाश चोपड़ा अपने बेबाक अंदाज़ के लिए जाने जाते हैं.
for registring with us. Please check your email for more info.
We have send your password to your registered email address.
check your email.
Your password has been changed successfully.
We will review this article and give you update soon.
We will review this and give you update soon.
Thank you for subscribing for our daily updates
We will review your comment and post.
for contacting us. Our representative will get back to you shortly.
This email id is already registered with us.
Try Diffrent Email Id
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mar_Deva hin_Deva mar_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn eng_Latn